ครัวน้องเน็ก

ที่ตั้ง: บริเวณหน้ามหาวิทยาลัยพะเยา ฝั่งตรงกันข้ามกับมหาวิทยาลัย ถ้าหันหน้าออกจากมหาวิทยาลัยจะอยู่ทางขวามือ ห่างไปประมาณ 0.7 กิโลเมตร เป็นร้านห้องแถวขนาด 1 ห้องแถว บริเวณหน้าร้านมีร้านขายนมตั้งอยู่ สังเกตได้จากร้านขายนมที่เป็นรถตู้สีชมพู-ขาว ร้านเป็นร้านขนาดเล็ก มีโต๊ะนั่ง 10 โต๊ะ จุคนได่ประมาณไม่เกิน 50 คน

การเดินทาง: ผู้สนใจรับประทานที่นี่ส่วนใหญ่จะเป็นกลุ่มของนิสิตมหาวิทยาลัยพะเยาซะส่วนใหญ่ การเดินทางบอกคร่าวๆได้ว่า หากเราเริ่มเดินทางจากมหาวิทยาลัยพะเยามาทางหน้ามหาวิทยาลัยเราจะหันหน้าออก ให้เราเดินทางไปซ้ายมือ จะเจอยูเทิร์นที่ 1 ที่ยูเทิร์นนี่เราสามารถข้ามไปยังฝั่งตรงข้าม และจอดรถของเราทิ้งไว้ และเลือกที่จะเดินเท้ามาทางซ้ายมือเราต่ออีกประมาณ 200 เมตร หรือจะเลือกขับรถย้อนศรมาก็ได้เช่นกัน

การให้บริการ : พนักงานร้านนี้มีไม่กี่คน ประมาณ 2-3 คนเท่านั้น ดังนั้นการทำอาหาร การเสิร์ฟอาหารนั้นจึงเป็นไปได้ช้าในระดับช้าปานกลางถึงช้ามากที่สุด ผู้ที่จะไปทานร้านนี้จึงจำเป็นจะต้องเป็นผู้ที่มีความอดทนในการรอมากๆ เพราะอาหารสามารถมาช้าได้ อย่างต่ำ 15 นาที โดยส่วนตัวแล้ววันนี่ไปทาน มีคนนั่งก่อน 2 คน 1 โต๊ะ ที่สั่งอาหารก่อนไปเพียงไม่กี่นาที แต่ก็ต้องรออาหารนานประมาณ 25-30 นาที ซึ่งโดยปกติแล้วร้านนี้จะมีคนแวะเวียนมาทานไม่ขาดสายอยู่แล้ว จึงต้องทำใจเรื่องเวลาไว้มากพอสมควร
สำหรับเครื่องดื่มนั้นฟรี แต่เราต้องบริการตนเอง

เมนูแนะนำวันนี้ : โดยส่วนตัวแล้วผมไปทานร้านนี้เมื่อไหร่ก็จะเลือกทาน 2 เมนูนี้ตลอด คือ
1. ปลาทอดลุยสวน เมนูนี้เป็นเมนูปลาทอด โดยปลานั้นเป็นปลานิล 1 ตัวบั่นเรียบร้อย แต่ยังคงรูปลักษณ์เป็นตัวปลาอยู่เช่นเคย น้ำลุยสวนเป็นลักษณะของมะม่วงกับหอมแดง ยำรวมกันกับน้ำยำสูตรของทางร้าน รสชาติเน้นไปทางเปรี้ยวและเผ็ด เมื่อทานเนื้อปลารวมกับมะม่วงหอมแดงและน้ำยำแล้วรสออดเปรี้ยว เค็ม หวาน มันและเผ็ด รสชาติออกมาลงตัว เนื้อปลากรอบนอกนุ่มในละมุนลิ้น ได้รสความกรุบของมะม่วงและหอมแดง เมนูนี้ได้สุขภาพไปพอสมควรจากเนื้อปลา และสมุนไพรต่างๆจากน้ำยำ แต่จะเสียตรงที่เป็นการทอดเท่านั้นที่ไม่ดีต่อผู้ต้องการลดน้ำหนักหรือลดหุ่น เมนูนี่ให้คะแนนไปเลย 9.5/10 หักที่ความมันเล็กน้อยของปลา
2. ยำผักบุ้งกรอบ เมนูนี้แยกเสิร์ฟมา 2 ถ้วย โดยถ้วยแรกเป็นผักบุ้งกรอบอในที่นี่คือผักบุ้งชุบแป้งเล็กน้อยแล้วนำไปทอดกรอบนั่นเอง ส่วนอีกถ้วยนั้นเป็นน้ำยำสำหรับราดตัวผักบุ้ง ที่มีเนื้อหมูผสมปนอยู่ในน้ำยำนั้นด้วย การทานสามารถราดน้ำยำลงไปได้เลย หรือจะตั้งราดเฉพาะตอนที่จะทานก็ได้เช่นกัน เมื่อตักผักบุ้งพอดีคำราดน้ำยำเรียบร้อยแล้วก็ทานตามอัธยาศัย ได้รสชาติของผักบุ้งออกจืดและเค็ม กรุบๆ กรอบๆกับแป้งที่ชุบอยู่ และความเปรี้ยวเล็กน้อย หวานนำ เค็มตาม ถึงรสเผ็ดหน่อยของน้ำยำ รสชาติก็ออกมาอย่างลงตัวเลยทีเดียว เมนูนี้ให้ไปเลย 8.5/10 คะแนน หักที่ความมันของผักบุ้งและความหวานของน้ำยำ

ความคุ้มค่า: การทานผมเลือกเมนูทั้งสองเป็นกับข้าว และสั่งข้างมา 1 โถ ทานกับเพื่อนรวมผมแล้วเป็น 3 คน เหลือข้าวก้นโถเล็กน้อย เมนูปลาทอดลุยสวนนั้นหมดเกลี้ยงมากๆ แทบไม่เหลืออะไรเลย ส่วนยำผักบุ้งกรอบ พวกผมเลือกทานแบบค่อบตักราดเป็นคำๆ ทำให้เหลือผักบุ้งอยู่ 6 ใน 10 ของถ้วย และน้ำยำประมาณ 3 ใน 5 ของถ้วย และเลือกให้ทางร้านห่อกลับให้ ทางร้านก็ยังบริการนำกลับใส่ถุงให้พวกผมกลับมาทานได้ด้วย

ราคา: สำหรับราคาแล้ว ถ้าแยกแต่ละเมนูผมจำไม่ได้ แต่คิดแล้วเป็น
-ปลาทอดลุยสวน, ยำผักบุ้งกรอบ, ข้าว 1 โถ = 210 บาท
-น้ำดื่ม = 0 บาท
สรุปออกกันคนละ 70 บาทและยังเหลือกลับมาทานหอด้วย

สำหรับคะแนนผมให้
ที่ตั้งร้าน 8/10 คะแนน
การให้บริการ 7.5/10 คะแนน
เมนูอาหารโดยรวม 9/10 คะแนน
ราคาอาหาร 8.5/10 คะแนน
ความคุ้มค่า 9/10 คะแนน